ད་པའམ་མཚན་མའི་རྫུ་འཕྲུལ་ཅི་བྱུང་ཡང་། ཆོས་ཉིད་རྟོགས་པའི་ངང་ལས་སེམས་མི་གཡོ་བར་བྱའོ། ༈ །རང་སེམས་བཅོས་པའི་ཞི་ཐབས་གང་ཞེ་ན། རང་གི་སེམས་དག་པར་བྱ་སྟེ། ཕྲག་དོག་དང་། ང་རྒྱལ་དང་། ཞེ་སྡང་ལ་སོགས་པའི་ཉོན་མོངས་པ་དག་ཅིང་ཞི་བར་བྱའོ། །གཞན་ཡང་གྲགས་པ་དང་། བསྟོད་པ་དང་། སྙེད་པ་ལ་སོགས་པ་འཇིག་རྟེན་གྱི་སེམས་ཐམས་ཅད་ཞེ་ཕུགས་ནས་གཏང་ངོ་། །གཞན་ཡང་འཇིགས་པའི་སེམས་དང་། རེ་རེའུའི་སེམས་དང་། དོགས་དོགས་བུའི་སེམས་དང་། རྟོགས་པ་ལ་སོགས་པ་བདུད་སློང་པའི་སེམས་དང་། སྤྱོད་པ་ཐམས་ཅད་ཞི་ཞིང་དག་པར་བྱའོ། །སྡོམ་པ་དང་དམ་ཚིག་དག་པར་བྱའོ། །རང་གི་སེམས་བཅོས་པས་བདུད་ཀྱང་ཞི་ཞིང་མི་ཚུགས་སོ། །གཞུང་ལས། བར་དུ་གཅོད་པའི་བདུད་རྣམས་ཀྱང་། །འཇིགས་པ་མེད་པའི་སེམས་ཀྱིས་བཟློག །ཅེས་དང་། འཕགས་པ་རྡོ་རྗེ་རྩེ་མོས་ཞུས་པ་ལས། རང་གི་སེམས་ཉིད་བདུད་ཅེས་གསུངས། །རང་གི་སེམས་ཉིད་བགེགས་ཡིན་ནོ། །རྣམ་པར་རྟོག་པ་ཐམས་ཅད་སྤངས། །བགེགས་ཀུན་རྣམ་པར་རྟོག་ལས་བྱུང་། །ཞེས་པ་དང་། འཕགས་པ་རྡོ་རྗེ་བཀོད་པ་ལས། བར་དུ་གཅོད་པའི་བདུད་རྣམས་ཀྱང་། །གཉེན་པོ་བྱང་ཆུབ་སེམས་མཆོག་གིས། །ཞི་བ་ཆེན་པོའི་ངང་དུ་བཟློག །ཅེས་པ་དང་། འཕགས་པ་སྡུད་པ་ལས་ཀྱང་། ཉིན་མཚན་ཤེས་རབ་ཕ་རོལ་ཕྱིན་པ་མཆོག་དོན་ལྟ། །དེ་ཚེ་ལུས་སེམས་ངག་གི་མཁའ་འགྲོ་བྱ་ལྟར་རྒྱུ། །ནག་པོའི་རྩ་ལག་རྣམས་ཀྱིས་གླགས་རྙེད་ག་ལ་འགྱུར། །ཞེས་པ་དང་། དེ་ཉིད་ལས། འདི་ནི་ད་ལྟ་ན་ཡང་སེམས་ཅན་མང་ཕན་བརྩོན། །ཆོས་ཀྱི་རྒྱལ་པོར་གནས་པར་གྱུར་ན་སྨོས་ཅི་དགོས། །དེའི་ཚེ་ན་བདུད་ནི་ཟུག་རྔུ་ལྡན་པར་འགྱུར། །མྱ་ངན་ཉམས་ཐག་སྡུག་བསྔལ་ཡིད་མི་བདེ་ཉམས་ཆུང་། །ཤེས་རབ་ལྡན་པ་མཁའ་ལ་བྱ་བཞིན་རྣམ་པར་རྒྱུ། །ཞེས་པ་དང་། འཕགས་པའི་དཀོན་མཆོག་བརྩེགས་པ་ལས་ཀྱང་། ཆོས་བཞི་དང་ལྡན་ན་བདུད་འདུལ་བར་བྱེད་དོ། །བཞི་གང་ཞེ་ན། གཞན་གྱི་རྙེད་པ་ལ་ཕྲག་དོག་མེད་པ་དང་། ཕྲ་མའི་ཚིགས་ཡོངས་སུ་སྤངས་པ་དང་། སྐྱེ་བོ་མང་པོའི་དགེ་བའི་རྩ་བ་འཛིན་དུ་འཇུག་པ་དང་། སྒྲིབ་པ་མེད་པའི་བྱམས་པ་སྒོམ་པའོ། །ཞེས་པ་དང་། གང་གྷའི་ཀླུང་མཉམ་ཞིང་ན་སེམས་ཅན་ཇི་སྙེད་པ། །དེ་ཀུན་ཡོངས་སུ་རྟག་པ་བཟུང་སྟེ་བདུད་གྱུར་ལ། །བ་སྤུ་ཉག་རེ་ལས་ཀྱང་ཇི་སྙེད་སྤྲུལ་བྱས་ཀྱང་། །དེ་དག་ཀུན་གྱིས་མཁས་ལ་བར་ཆད་བྱ་མི་ནུས། །རྒྱུ་རྣམ་བཞི་ཡིས་བྱང་ཆུབ་སེམས་དཔའ་མཁས་སྟོབས་ལྡན། །བདུད་བཞིས་ཐུབ་པར་དཀའ་ཞིང་བསྐྱོད་པར་མི་ནུས་ཏེ། །སྟོང་པར་གནས་དང་སེམས་ཅན་ཡོངས་སུ་མི་གཏོང་དང་། །ཇི་སྐད་སྨྲས་བཞིན་བྱེད་དང་བདེར་གཤེགས་བྱིན་བརླབས་ཅན། །ཞེས་པ་དང་། འདུས་བྱས་ལ་ནི་གང་རྟོགས་དང་། །འདུས་མ་བྱས་ལའང་གང་རྟོག་པ། །གཉིས་ཀ་བདུད་ཀྱི་ལས་ཡིན་ཏེ། །མཁས་པས་བདུད་དུ་གཞག་པ་ཡིན། །ཞེས་པ་དང་། འཇིག་རྟེན་དག་ལ་འཚོ་བ་གང་ཡོད་དང་། །འཇིགས་དང་སྡུག་བསྔལ་ཇི་སྙེད་ཡོད་འགྱུར་པ། །དེ་ཀུན་བདག་ཏུ་འཛིན་པ་ལས་གྱུར་ན། །འདྲེ་ཆེན་དེས་ཀོ་བདག་ལ་ཅི་ཞིག་བྱ། །ཞེས་པ་དང་། བདུད་ནི་རང་གི་སེམས་ཡིན་ཏེ། །རང་སེམས་ནམ་མཁའ་དག་པར་བྱ། །ཞེས་པ་ལ་སོགས་པ་མང་དུ་འབྱུང་བས། རང་གི་སེམས་བཅོས་པས་ཞི་ཞིང་བྲལ་བར་འགྱུར་རོ། ༈ །གནོད་པ་བྱེད་པའི་སེམས་ཅན་དང་བདུད་ལ་སྙིང་རྗེ་ཞེ་ཐག་པ་ནས་བསྐྱེད་ཅིང་ཕན་གདགས་ཤིང་བྱམས་པས་གནས་པར་བྱའོ། །དེས་ཞི་བར་འགྱུར་རོ། ༈ །བདུད་ཀྱི་ལས་ལ་སྤྱོད་པར་ངོ་ཤེས་པར་བྱས་ལ་འཕྲོ་གཅད་ཅིང་བོར་བས་ཀྱང་ཞི་བར་འགྱུར་རོ། །བདུད་ཀྱིས་བསྐུལ་ནས་འཛམ་བུ་གླིང་པའི་ཡི་དྭགས་ཀྱིས་ཚ་ལ་སོགས་པའི་གནད་འགལ་སྦྱིན་བསྲེག་གིས་ཞི་བར་བྱའོ། ༈ །གཞན་ཡང་བར་ཆད་མི་འདོད་པའི་རྐྱེན་མང་ན། དར་མ་གླག་པ་དང་། ཚ་ཚ་མང་པོ་གདབ་པ་དང་། གཏོར་མ་མང་པོ་གཏང་བ་དང་། མཆོད་པ་རྒྱ་ཆེན་པོ་ལ་སོགས་པ། འདུས་བྱས་ཀྱི་དགེ་བའི་རྩ་བ་རྒྱ་ཆེར་སྤེལ་བས་ཞི་བས་འགྱུར་རོ། ༈ །བདུད་ངན་རིགས་པ་ནི་ཁྲོ་བོར་བསྒོམས་ཤིང་སྔགས་ཀྱིས་འཚམས་བཅད་པས་ཞི་བར་འགྱུར་རོ། །ནུས་པ་ཆུང་པའི་བདུད་རྣམས་ནི། །སྔགས་དང་སྨན་གྱི་སྦྱོར་བ་དང་། །དུད་པའི་སྟོབས་ཀྱིས་མེད་པར་འགྱུར། །ཁ་ཅིག་མི་གཙང་ལུས་བྱུགས་ཤིང་། །སྦྱིན་བསྲེགས་བྱས་ན་མེད་པར་འགྱུར། །ལ་ལ་ལུས་པོ་ཆུར་བཅུག་ཅིང་། །དུད་པས་བདུགས་ན་མེད་པར་འགྱུར། །ཁ་ཅིག་ཁ་རུ་མི་གཙང་དག །བཅུག་ནས་བསྐྱིགས་ཏེ་ཆུ་བཅུག་ནས། །བསླབ་རྡོལ་བྱེད་པའི་འབྱུང་པོ་འབྲོས། །གྷི་ཧང་གླ་རྩི་ཨ་ཀ་རུ། །ཙན་དྷན་དཀར་དང་གུ་གུལ་ནག །དྲི་ཞིམ་རྣམ་གསུམ་ར་སྣ་དང་། །ཁུ་སེར་མུ་ལ་ཚེར་མ་གསུམ། །ལ་ཕུག་སྒོག་པ་ཆ་སྙམས་ཏེ། །བྱུགས་ཤིང་རི་ལུང་མེ་བསྲེགས་ན། །འབྱུང་པའི་གནོད་རྣམས་མེད་པར་འགྱུར། ༈ །གྲོགས་སློབ་གང་ཞེ་ན། བདུད་ཀྱི་རྩ་བ་གྲོགས་དང་སློབ་མ་ཡིན་པས། དེའི་ཕྱིར་རྒྱལ་ཚབ་ཆེན་པོ་བྱམས་པས་གསུངས་པ། སྐྱོན་ནི་བཅུ་ཚན་བཞིར་བཅས་པ། །དྲུག་ཏུ་ངེས་པར་རྟོགས་པར་བྱ། །ཞེས་པས། ༈ ཚོགས་ཆེན་པོས་ཐོབ་པ་དང་། སྤོབས་པ་ཧ་ཅང་མྱུར་བ་དང་། །ལུས་ཀྱི་གནས་ངན་ལེན་པ་དང་། །སེམས་ཀྱི་གནས་ངན་ལེན་པ་དང་། །རིགས་པ་མ་ཡིན་པས་བསྐྱེད་པའི་ཁ་ཐོན་ལ་སོགས་པ་དང་། ཕྱིར་ཕྱོགས་པའི་རྒྱུ་མཚན་ཉིད་འཛིན་པ་དང་། རྒྱུ་ལ་མངོན་པར་ཞེན་པ་ཉམས་པ་དང་། གྱ་ནོམ་པའི་རོ་མྱང་བ་ཉམས་པ་དང་། རྣམ་པ་ཐམས་ཅད་དུ་ཐེག་པ་ཆེན་པོའི་ཆོས་ཀུན་ཏུ་འཛིན་པ་ཉམས་པ་དང་། རྟག་ཏུ་ཆེད་དུ་བྱ་བ་ཉམས་པ་དང་། བཅུ་ཚན་དང་པོའོ། ༈ །རྒྱུ་དང་འབྲས་བུ་འབྲེལ་བ་ཉམས་པ་དང་། གོང་མ་མེད་པ་ཉམས་པ་དང་། ཡུལ་རྣམ་པ་རྣམ་པར་རྟོག་པའི་སྤོབས་འབྱུང་པས། མདོར་ན་ལྟ་སྤྱོད་མི་མཐུན་པ་དང་། བློ་མི་མཐུན་པ་ཐམས་ཅད་བདུད་ཀྱི་ལས་ཡིན་པས། ཆོས་ཉིད་ཞི་བའི་དོན་མཐོང་དུ་མི་སྟེར་བས་བློ་ཅི་མཐུན་དུ་བྱའོ། ༈ །བྱང་ཆུབ་བསྒྲུབ་པའི་རྣལ་འབྱོར་པ་དང་། ཆོས་པ་ལ་གྲོགས་ཤིན་ཏུ་ཡོན་ཏན་དང་ལྡན་པ་གཅེས་པས། གྲོགས་དང་པོར་བརྟག་པར་བྱའོ། །དངོས་གྲུབ་གྲོགས་ལ་རག་ལས་པས། །ཡོན་ཏན་མང་བ་སྟེན་པར་བྱ། །དད་པ་ཆེ་ཞིང་དམ་ཚིག་བསྲུང་། །སྡུག་བསྔལ་བཟོད་ཅིང་བྱང་སེམས་བརྟན། །ང་རྒྱལ་ཆུང་ཞིང་ཁོང་དུ་དེས། །ངང་དུ་འཇམ་ལ་ཕྲག་དོག་ཆུང་། །གཡོ་སྒྱུ་ཆུང་ལ་སེམས་ཕྱུག་དག །ཚུལ་འཆོས་ཆུང་ལ་སྤྱོད་པ་དག །ཁ་གསགས་མེད་ལ་འདོད་པ་ཆེ། །བྱ་བ་བཟོ་ལ་རིགས་པ་གྲོལ། །འཇིག་རྟེན་བསམ་པ་ཆུང་བ་དང་། །གྲོགས་ལ་འགྲན་སེམས་ཉུང་བ་དང་། །བརྩོན་པ་ཆེ་ལ་ཕྱི་ནང་ཆུང་། །རིགས་དང་ལྡན་ལ་ཕན་སེམས་ཆེ། །བཅོས་པར་སླ་ལ་བློ་མཐུན་ཆེ། །ཁམས་བཟང་ན་ཚ་དཀོན་པ་དང་། །བསྒོ་བ་ཉན་ལ་ངང་དུ་དྲང་། །ཀུན་དང་ལྡན་ན་མཆོག་གི་མཆོག །ཕྱེད་ཙམ་ལྡན་ཡང་བཟང་བ་ཡིན། །གསུམ་ཙམ་ལྡན་ཡང་བསྟེན་པར་བཟོད། ༈ །རྣལ་འབྱོར་པ་དང་བསྒྲུབ་པ་པོ་སློབ་དཔོན་བརྟག་པ་ཤིན་ཏུ་གཅེས་སོ། །མ་བརྟགས་པ་བདུད་ཀྱི་ལས་ལ་རྟག་པར་སྤྱད་པར་འགྱུར་ཏེ། བྱང་ཆུབ་དང་དངོས་གྲུབ་ལས་ཉམས་པར་བྱེད་པའི་ཕྱིར་རོ། །བླ་མ་ལྔ་བཅུ་པ་ལས་ཀྱང་། བླ་མ་དང་ནི་སློབ་མ་དག །མཚུངས་པར་དམ་ཚིག་ཉམས་འགྱུར་བས། །དཔའ་བོས་དང་པོར་སློབ་དཔོན་དང་། །སློབ་མའི་འབྲེལ་པ་རྟག་པར་བྱའོ། །བློ་ལྡན་སློབ་མ་བླ་མར་ནི། སྙིང་རྗེ་མེད་ཅིང་ཁྲོ་ལ་གདུག །འཁེངས་ཤིང་ཆགས་ལ་མ་བསྡམས་དང་། བཅོམས་དང་ཆགས་པ་མི་བྱའོ། །ཞེན་པ་འབྱུང་བ་དང་། ཡི་གེ་འདྲི་བ་མངོན་པར་ཞེན་པ་དང་། དངོས་པོ་མེད་པ་ལ་མངོན་པར་ཞེན་པ་དང་། ཡི་གེ་ལ་མངོན་པར་ཞེན་པ་དང་། ཡི་གེ་མེད་པར་ཞེན་པ་དང་། ཡུལ་ལ་སོགས་པ་ཡིད་ལ་བྱེད་པ་དང་། རྙེད་པ་དང་། བཀུར་སྟི་དང་། ཚིགས་སུ་བཅད་པའི་རོ་མྱོང་པ་དང་། ལམ་མ་ཡིན་པའི་ཐབས་ལ་མཁས་པ་འཚོལ་བ་ཞེས་བྱ་བ། བཅུ་ཚན་གཉིས་པའོ། ༈ །སློབ་དཔོན་དང་སློབ་མ་ལྟ་བ་མི་མཐུན་པ་བདུད་ཀྱི་རྩ་བ་ཡིན་ཏེ། སེམས་རྙོག་ཅིང་རྒྱུད་མ་དག་པར་གཏོང་པས་ཆོས་ཉིད་ཞི་བའི་དོན་མཐོང་དུ་མི་སྟེར་བས་དངོས་གསུངས་པ། འདུན་པ་དང་སྙོམ་ལས་ཀྱིས་ཉམས་པ་དང་། འདུལ་བའི་ཡུལ་ཐ་དད་པས་ཉམས་པ་དང་། འདོད་ཆེན་ཆུང་པ་དང་། འདོད་ཆེན་ཆེ་བ་དང་། སྦྱངས་པའི་ཡོན་ཏན་དང་ལྡན་པ་དང་། མི་ལྡན་པ་དང་། དགེ་བ་དང་། མི་དགེ་བ་དང་། དེ་དགེ་བ་མ་ཡིན་པ་དང་། སྦྱིན་པ་ལ་ཀུན་ཏུ་འཛིན་པ་དང་། གཏོང་བ་ལ་སེར་སྣ་བྱེད་པ་དང་། མགོ་སྨོས་པ་དང་། རྣམ་པར་སྤྲོས་པས་གོ་བ་དང་། མདོ་ལས་སོགས་པ་ཆོས་མངོན་པར་ཤེས་པ་དང་། མངོན་པར་མི་ཤེས་པ་དང་ཕ་རོལ་དུ་ཕྱིན་པ་དྲུག་དང་ལྡན་པ་དང་། མི་ལྡན་པ་དང་། དེ་ཁོ་ན་ཉིད་དུ་ཐབས་ལ་མཁས་པ་དང་། མི་མཁས་པ་དང་། གཟུངས་ཐོབ་པ་དང་། མ་ཐོབ་པ་དང་། ཡི་གེར་འདྲི་བར་འདོད་པ་དང་། མི་འདོད་པ་དང་། འདོད་པའི་འདུན་པ་དང་བྲལ་བ་དང་། མ་བྲལ་བ་དང་། ངན་སོང་གི་འགྲོ་བ་ལ་ཕྱིར་ཕྱོགས་པ་དང་། བདེ་འགྲོ་ལ་ཡིད་བདེ་བ་དང་། གཅིག་པུ་དང་། འཁོར་ལ་ཡིད་དགའ་བ་ཉིད་དང་། གོ་སྐབས་མི་ཕྱེད་པ་ཉིད་དང་། འདོད་པ་ཉིད་རྗེས་སུ་མ་འབྲེལ་བ་ཉིད་དང་། ཟང་ཟིང་ཅུང་ཟད་ཙམ་འདོད་པ་དང་། མི་འདོད་པ་དང་། སྲོག་གི་བར་ཆད་དུ་འགྱུར་བའི་ཕྱོགས་སུ་འགྲོ་འདོད་པ་དང་། མི་འདོད་པ་དང་། མུ་གེ་འབྱུང་པའི་ཕྱོགས་སུ་འགྲོ་འདོད་པ་དང་། མི་འདོད་པ་དང་། ཆོམ་རྐུན་ལ་སོགས་པས་བཀྲུགས་པའི་ཕྱོགས་སུ་འགྲོ་འདོད་པ་དང་མི་འདོད་པ་དང་། བཅོས་མ་ཉེ་བར་བསྒྲུབ་པ་དང་མི་བསྒྲུབ་པ་ཞེས་བརྟེན་ཞིང་དུབ་ལ་བློ་གྲོས་ལྡན། བཟོད་ལྡན་དྲང་ལ་གཡོ་སྒྱུ་མེད། །སྔགས་དང་རྒྱུད་ཀྱི་སྦྱོར་བ་ཤེས། །སྙིང་རྗེ་ལྡན་ཞིང་བསྟན་ཆོས་མཁས། །དེ་ཉིད་བཅུ་ནི་ལོངས་སུ་ཤེས། །དཀྱིལ་འཁོར་འདྲི་བའི་ལས་ལ་མཁས། །སྔགས་བཤད་པའི་སྤྱོད་པ་ཤེས། །རབ་ཏུ་དང་ཞིང་དབང་པོ་དུལ། །དེ་འདྲའི་མགོན་ལ་བསམ་བཅས་པས། །སངས་རྒྱས་ཐམས་ཅད་བརྙས་པས་ན། །དེ་ནི་འདྲའི་རྟག་ཏུ་སྡུག་བསྔལ་ཐོབ། །ཅེས་བྱུང་པས། མ་བརྟགས་པས་ནི་ཆོས་ལ་བརྩོན་ཡང་གྲོལ་བར་མི་འགྱུར་རོ། ༈ །དབང་བསྐུར་བའི་སློབ་དཔོན་དང་སློབ་མ་ཆོས་འདི་ལྟ་བུ་དང་ལྡན་དགོས་སོ། །སློབ་དཔོན་ཡོན་ཏན་ཀུན་ལྡན་ཞིང་། །དབང་དང་དམ་ཚིག་ལྡན་པ་དང་། །རྐྱེན་ཐུབ་པ་ནོན་གཟི་བྱིན་ཆེ། །སྙིང་རྗེ་ལྡན་ཞིང་སློབ་ལ་བརྩོན། །རིགས་པས་ཀུན་གྱིས་བཀུར་བར་འོས། །དབང་མཆོག་བསྐུར་བར་གསུངས་པ་ཡིན། ༈ །སློབ་མ་དད་དང་ལྡན་པ་དང་། །སློབ་མ་བསྒྲུབ་ལ་དགའ་བ་དང་། །རྩ་བའི་སྔགས་བཟློས་བྱེད་པ་དང་། །གསང་སྔགས་རྒྱུད་ལ་དགའ་སེམས་དང་། །ཞེས་པ་ལས་སོགས་པ་འབྱུང་ངོ་། ༈ །ཉན་འཆད་ཀྱི་སློབ་དཔོན་དང་སློབ་མ་རྩི་བ། །མང་དུ་ཐོས་ལ་ཤེས་རབ་ཆེ། །ལུང་གི་དགོངས་པ་ངེས་པར་རྟོགས། །བདེན་པ་གཉིས་པོ་འབྱེད་པར་ཤེས། །སྙིང་རྗེ་ཆེ་ཞིང་སྐྱོ་བ་མེད། །ང་རྒྱལ་ཆུང་ཞིང་ལན་འདེབས་མཁས། །དེ་བརྒྱད་ལྡན་ན་འཆད་ལ་མཁས། །ཉན་པ་ལ། ང་རྒྱལ་སྤངས་ཤིང་དང་པར་ལྡན། །བླ་མ་ལ་གུས་གཏོང་བར་ཕོད། །ཆོག་ཤེས་མེད་ཅིང་དོན་དུ་གཉེར། །སྡུག་བསྔལ་དཀའ་བ་མང་པོ་བཟོད། །དེ་དྲུག་ལྡན་པའི་སློབ་མ་མཆོག ༈ །མན་ངག་བཙལ་པ་དང་སྦྱིན་པའི་ཆོས་བརྩི་ན། བྱང་སེམས་བརྟན་ཞིང་སྙིང་རྗེ་ཆེ། །མང་དུ་ཐོས་ལ་ཤེས་རབ་ཆེ། །ཟང་ཟིང་སྙེད་པ་དོན་མི་གཉེར། །དཀའ་བ་བཟོད་ལ་སྐྱོ་ངས་ཆུང་། །མན་ངག་ཆེ་ཞིང་ལམ་ལ་གྲོལ། །རིགས་པ་མཁས་ཤིང་དྲོད་ཚོད་ཆེ། །དྲུག་དང་ལྡན་ལས་མན་ངག་བཙལ། །བྱང་སེམས་བརྟན་ལ་སྡུག་བསྔལ་བཟོད། །དད་དང་ལྡན་ལ་གཡོ་སྒྱུ་ཆུང་། །སྙིང་རྗེ་ཆེ་ལ་བསྒྲུབས་སེམས་ཆེ། །བླ་མ་ལ་གུས་དམ་ཚིག་བསྲུང་། །ངང་ཚུལ་བཟང་ལ་གཏོང་བར་ཕོད། །བློ་དང་ལྡན་ལ་གསང་གཉེར་ཐུབ། །དྲུག་དང་ལྡན་ལ་སྦྱིན་པར་བྱ། །ཤེས་རབ་དག་ལ་སྔངས་པ་དང་། །བློ་བཟང་ངང་ཚུལ་བཟང་ལ་བརྟན། །ལུས་དང་ལོངས་སྤྱོད་གཏོང་ལ་སྦྱིན། །ཞེས་པ་ལ་སོགས་པ་གཞན་ལས་བྱུང་ངོ་། ༈ །སེམས་བསྐྱེད་པ་དང་སྡོམ་པ་དབོགས་པ་ལ། སློབ་དཔོན་དང་སློབ་མ་བརྩི་བ་ལས་སོགས་པ་མང་དུ་གསུངས་པས། མ་བརྟགས་པ་ནི་བདུད་ཀྱི་རྩ་བ་ཡིན་པས་དེའི་ཕྱིར་བརྟག་པ་དགོས་སོ། ༈ །དེ་ཕྱིར་བདུད་ནི་ཐམས་ཅད་ལས། །ཀུན་ནས་ཀུན་དུ་གྲོལ་བར་བྱ། །གྲོལ་ན་བྱང་ཆུབ་ལག་འཆངས་མ། །རང་གི་སེམས་ཉིད་བདུད་ཡིན་ཏེ། །རང་སེམས་དག་ན་བདུད་དང་བྲལ། །སྟོང་གསུམ་ཐམས་ཅད་ལྐོ་གཡོག་ཏུ། །དེ་སྙེད་ལྐོ་བས་ག་ལ་ལང་། །ལྷམ་ཐིལ་ཙམ་གྱི་ཀོ་བས་ནི། །སྟོང་གསུམ་ཐམས་ཅད་གཡོགས་དང་འདྲ། །དེ་ཕྱིར་རང་སེམས་དག་པར་བྱ། ༈ །བཀའ་ལ་རྨོངས་པ་བདག་འདྲ་ཡིས། །ཡི་གེར་བཀོད་པའི་རིགས་མིན་ཡང་། །སློབ་མ་ཉམས་ཆུང་ཆེད་ཏུ་ནི། །གཞུང་གི་དོན་བསྡུས་བག་ཙམ་བྱས། །གཞན་གྱིས་མཐོང་ན་བཟོད་པར་གསོལ། །འདི་བྱས་བསོད་ནམས་ཅི་འཕེལ་བས། །ལམ་ཞུགས་བདུད་ལས་གྲོལ་བར་ཤོག །བསམ་གཏན་བདུད་ཀྱི་ལེའུ་ཞེས་བྱ་བ། རྫོགས་སོ།། ༈ །།བདག་འདྲ་བཛྲ་དྷ་ར་ལ། གྷུ་རུ་མ་ཧཱ་ཤག་རྒྱལ་གྱིས། གྲོངས་ཁར་བསྟན་པའི་བཙས་སུ་གཏད། དེ་ལས་བརྒྱུད་པ་འགྲོ་མགོན་ཞིག་པོ་ཡིས། ལས་འཕྲོ་ལྡན་པའི་ཛྙཱ་ན་ཤྲཱི་ལ་གཏད